**Zápisnica zo zasadnutia predstavenstva**

spoločnosti CULTUS Ružinov, a.s., so sídlom Ružinovská 28, 820 09 Bratislava, IČO: 35 874 686, zapísaná v obchodnom registri Okresného súdu Bratislava I, oddiel: Sro, vložka č. 3262/B

(ďalej len „**Spoločnosť**“)

**Dátum a miesto konania**: **03.06.2020**

**Prítomní členovia predstavenstva**:

František Fabián - predseda predstavenstva

 Silvia Pilková - členka predstavenstva

Petra Kurhajcová - členka predstavenstva

Monika Ďurajková - členka predstavenstva

**Prítomní členovia dozornej rady**:

**Prítomní za CULTUS Ružinov, a.s.:**

Andrea Kozáková - riaditeľ

Richard Bednár - zástupca riaditeľa

Jana Jakubkovič - právnička

**Prizvaní:**

Michal Mihálik - právnik Nosko&Partners

P. Fabián, predseda predstavenstva (ďalej aj ako „PP“) na úvod privítal všetkých prítomných na stretnutí členov predstavenstva. PP oboznámil prítomných s navrhovaným programom podľa pozvánky:

Program:

1. Kontrola úloh
2. Smernica o zverejňovaní zmlúv
3. Finančný plán 2020
4. Ludus - Kino Nostalgia (SD Nivy)
5. DPH
6. Tepelné hospodárstvo – výmena zásobníkov, tlaková skúška
7. Postup v plánovaných investíciách – Elektroinštalácia DK Ružinov/SD Nivy, Schodisko SD Trávniky
8. Rôzne
9. Termín ďalšieho stretnutia predstavenstva

P. Ďurajková navrhla doplniť do programu nasledovné 2 body pred bod rôzne:

- tonery

- projekty

*Hlasovanie:*

*Za: 4*

*Proti: 0*

*Zdržal sa: 0*

Keďže neboli žiadne iné návrhy na zmenu či doplnenie návrhu programu, predseda predstavenstva dal hlasovať o programe ako celku.

Program:

1. Kontrola úloh
2. Smernica o zverejňovaní zmlúv
3. Finančný plán 2020
4. Ludus - Kino Nostalgia (SD Nivy)
5. DPH
6. Tepelné hospodárstvo – výmena zásobníkov, tlaková skúška
7. Postup v plánovaných investíciách – Elektroinštalácia DK Ružinov/SD Nivy, schodisko SD Trávniky
8. Tonery
9. Projekty
10. Rôzne
11. Termín ďalšieho stretnutia predstavenstva

Uznesenie: *Predstavenstvo súhlasí s navrhnutým programom zasadnutia členov predstavenstva podľa uvedeného návrhu.*

*Hlasovanie:*

*Za: 4*

*Proti: 0*

*Zdržal sa: 0*

**Bod č. 1 – Kontrola úloh**

PP prešiel otvorené úlohy a konštatoval ich stav. Pani Ďurajková sa spýtala na stav opravy plota v SD Prievoz a na zverejňovanie zápisníc z dozorných rád, a na dofinancovanie v roku 2020. P. riaditeľka uviedla, že s opravou plota sa začne po ukončení rekonštrukcie toaliet v SD Prievoz. K zverejňovaniu zápisníc sa vyjadrila p. Jakubkovič, že zápisnica z dozornej rady bude čoskoro zverejnená. Dofinancovanie v roku 2020 rieši PP a tento týždeň by mal byť k tomu výstup zaslaný členom predstavenstva. PP potvrdil, že na miestnu radu pôjde on, pričom pripraví materiál návrh na zmenu rozpočtu. P. Ďurajková sa spýtala na podpisové poverenie riaditeľky, ktoré bolo uznesením predstavenstva zmenené. PP ozrejmil, že bolo podpísané a členom predstavenstva ho zašle.

**Bod č. 2 – Smernica o zverejňovaní zmlúv**

P. Jakubkovič informovala, že smernica bola precizovaná v spolupráci s Nosko&Partners hlavne v oblasti zverejňovania zmlúv a lehoty, v ktorých je potrebné prekladať návrhy zmlúv. P. Mihálik povedal, že tabuľka na konci smernice je pomôckou pre zamestnancov Spoločnosti, pričom stanovuje minimálne štandardy vyplývajúce zo zákona. Zákon hovorí o tom, ktoré zmluvy sa nezverejňujú, z čoho pre Spoločnosť pripadajú do úvahy v podstate len pracovná zmluva a zmluva, ktorej účelom sú aktivity na trhu práce. Zmluvy, kde nie je povinnosť zverejnenia, konkrétne hlave zmluvy o umeleckom výkone a pod. Ďalej hovoril o ďalších minimálnych štandardoch a o informovaní druhej zmluvnej strany v zmluve o jej zverejnení zmluvy, ak nie je povinne zverejňovanou zmluvou, ale Spoločnosť sa rozhodne, že ich bude zverejňovať. P. Ďurajková hovorila o tom, že sú v smernici uvedené činnosti sekretárky, ktorú momentálne nemáme. P. Ďurajková navrhla, že k tejto funkcii dopísať „alebo iná poverená osoba“, čo bude zapracované. K samotnému návrhu smernice navrhla, aby sa zverejňovalo všetko čo sa môže zverejňovať. Čo sa týka zmlúv s čiastočnou výnimkou. P. Fabián podporil čo najväčšiu transparentnosť vo zverejňovaní, pričom sa spýtal p. riaditeľky na administratívnu náročnosť a na to, či umelci nebudú mať problém so zverejnením zmlúv. Jednoduchšie je zverejňovanie len informácie pri umeleckých zmluvách aj pri zmluvách o zabezpečení umeleckého výkonu, nie celej zmluvy.

P. Pilková odišla z rokovania predstavenstva.

Predstavenstvo sa zhodlo na tom, že čo zákon nezakazuje zverejniť, to sa zverejní v rozsahu plnej zmluvy, vrátane zmlúv z bežného obchodného styku, okrem zmlúv o umeleckom výkone a zmlúv o zabezpečení umeleckého výkonu, kde sa zverejní len informácia o uzavretí zmluvy. P. Fabián navrhol ešte zopár drobných zmien, ktoré budú zapracované do smernice. Znenie smernice po úpravách zašle p. Jakubkovič členom predstavenstva.

**Bod č. 3 – Návrh Finančného plánu 2020**

P. Fabián uviedol problematiku financovania spoločnosti a tiež hlavné parametre finančného plánu. Polovica dlhodobých nájomníkov Spoločnosti neplatí nájomné. Pokiaľ sa budú dlhodobé zmluvy doplácať v priebehu 2 rokov, a pokiaľ bude nájomníkom priznaná vo svetle ohlásených „kofinančných“ opatrení vlády aj zľava z nájomného, bude to predstavovať ďalší výpadok v príjmoch Spoločnosti. Z dlhodobých prenájmov za máj má Spoločnosť uhradených cca. 12 tis. EUR, čo je približne ½ z plánovanej sumy. Možný výpadok v príjmoch z dlhodobého prenájmu je cca. 25 tis. - 50 tis. eur v tohtoročnom cashflow. Počnúc júlom, nájomníci by mali začať riadne platiť, otázkou je ich finančná disciplína a možnosti. PP, pripraví v spolupráci s p. riaditeľkou a jej zástupcom p. Bednárom, návrh nového finančného plánu po zohľadnení možností financovania zo strany MČ. Návrh finančného plánu zašle PP členom predstavenstva v dohľadnej dobe. Predstavenstvo sa bavilo o potrebnej sume na dofinancovanie Cultus a.s. zo strany MČ Ružinov.

**Bod č. 4 – Ludus - Kino Nostalgia (SD Nivy)**

PP otvoril túto tému s tým, že p. Oráčová ho informovala o súčasnej situácii v tejto téme, a že BSK čaká na iniciatívu na stretnutie. P. riaditeľka uviedla, že je potrebné zosúladiť termíny medzi divadlom Ludus a kinom Nostalgia. BSK je pripravené zaplatiť plátno. Ludus potrebuje kancelárie, sklady. P. riaditeľka sa spojí s divadlom Ludus, resp. zástupcami BSK a Kina Nostalgia s cieľom zorganizovať spoločné stretnutie na doriešenie všetkých otvorených otázok.

**Bod č. 5 – DPH**

PP uviedol, že hovoril s p. Meszárošom o možnosti ďalšieho riešenia zúčtovacích vzťahov. Pani riaditeľka uviedla, že nie je možné prenášať DPH na MČ pri stavebných prácach. Správny systém je taký, že my budeme musieť vypýtať od MČ sumu vrátane DPH a vrátiť vratku DPH počítanú koeficientom, keďže spoločnosť má nárok na vratku DPH vo výške koeficientu.

P. riaditeľka sa neodkladne skontaktuje s p. Meszárošom a dohodne konzultáciu v Ružomberku, pričom p. Meszároš je ochotný túto pracovnú cestu absolvovať za relatívne „nízke“ náklady. P. Ďurajková navrhla usporiadať stretnutie s p. Lehotayovou a p. Meszárošom na doriešenie spôsobu účtovania, pričom podľa informácie p. Lehotayovej bude potrebné zmeniť zmluvu medzi MČ a Spoločnosťou.

**Bod č. 6 – Tepelné hospodárstvo**

P. Jakubkovič pripraví a pošle materiály na VO pre výmenu zásobníka TUV, ktorá sa javí ako jediná prekážka pri získaní osvedčenia na ďalšiu prevádzku.

P. Jakubkovič zverejní VO na správu dokumentácie ohľadom potrebných revízií.

**Bod č. 7 – Postup v plánovaných investíciách – Elektroinštalácia DK Ružinov/SD Nivy, schodisko SD Trávniky**

P. Jakubkovič upraví podklady v zmysle diskusie:

- výkaz  výmer nedať ako súčasť dokumentácie. Uviesť len orientačný rozsah prác a materiálov.

- uviesť, že je obhliadka potrebná pre kvalifikovaný odhad ceny

- bližšie špecifikovať predmet zákazky tak, aby bol dosiahnuté zámery nepoškodiť zrekonštruované foyer, príp. ďalšie.

P. Jakubkovič požiada o vydanie stavebného povolenia a pošle predstavenstvu návrh výzvy na VO s dostatočne dlhou lehotou viazanosti ponúk na dodanie súťažených prác pri schodisku SD Trávniky. P. Jakubkovič informovala, že materiály na rekonštrukciu elektroinštalácie prejednala s príslušným odborom MÚ Bratislava-Ružinov, aby sa uistila, že je v poriadku.

**Bod č. 8 - Tonery**

P. riaditeľka uviedla, že v DK Ružinov sa nachádza jedna veľká tlačiareň, ktorá sa v prevažnej miere využíva zamestnancami na tlač dokumentov. Ide hlavne o veľký počet zmlúv apod. P. Ďurajková sa spýtala, či by bolo možné tlačiť zmluvy obojstranne, kvôli zníženiu množstva použitého papiera. P. Fabián sa okrem papiera zameral aj na spotrebu tonerov, životnosť tlačiarní a nákladov na ich opravy, obstarávanie apod. Pri toneroch uviedol, že podobne, ako p. Kurhajcová, aj on je názoru, že netreba používať značkové originálne tonery, a že stačia repliky (nie „repasy“). Tiež, že je navrhol na posúdenie alternatívu, že by sa zrušili všetky malé tlačiarne s jednou výnimkou záložnej farebnej, napr. u p. riaditeľky, a používala by sa výlučne jedna veľká centrálna, čo by mohlo priniesť úsporu na nákladoch. Predstavenstvo počká na závery p. riaditeľky po dohovore s p. Herényim.

**Bod č. 9 – Projekty**

V júni bude Spoločnosť organizovať podujatie Ružinov deťom – na troch miestach: Prievoz vnútri, na Trnávke a na Štrkovci budú akcie vonku. Na komunitných jarmokoch bude cca. 20 stánkov po 30 EUR a ďalšie vybavenie v hodnote cca. 2.000 EUR za jedno podujatie. P. Bednár hovoril aj o iných podujatiach, ktoré sa pripravujú v roku 2020.

**Bod č. 10 – Rôzne**

P. Ďurajková navrhla, aby Cultus a.s. zverejňoval zápisnice z otvárania ponúk.

Uznesenie: *Predstavenstvo súhlasí so zverejňovaním zápisníc so zasadnutia členov komisie pre vyhodnocovanie ponúk na webovom sídle cultusruzinov.sk po podpise zápisnice všetkými členmi komisie a žiada p. riaditeľku, aby zabezpečila dané zverejňovanie*

*Hlasovanie:*

*Za: 3 (p. Fabián, p. Ďurajková, p. Kurhajcová)*

*Proti: 0*

*Zdržal sa: 0*

Divadlo Tandem - nájomca v SD Nivy - požiadalo o zohľadnenie bartrovej protihodnoty v oblasti technického zhodnotenia priestorov a niekoľkých bezplatných vystúpení na podujatiach Spoločnosti za bezplatný prenájom priestorov. P. riaditeľka poskytne predstavenstvu informáciu o hodnote ponúkanej protihodnoty.

Uznesenie: *Predstavenstvo súhlasí ukončením nájomnej zmluvy s p. Debreckým k 30.6. – predstavenstvo rozhodlo per-rollam.*

Uznesenie: *Predstavenstvo súhlasí ukončením nájomnej zmluvy so spoločnosťou K-Vision –k 30.6.*

*Hlasovanie:*

*Za: 3 (p. Fabián, p. Ďurajková, p. Kurhajcová)*

*Proti: 0*

*Zdržal sa: 0*

P. Ďurajková požiadala PP, aby po úprave návrhu zápisnice zo strany ostatných členov PRE, PP rešpektoval dané úpravy, v prípade, že dané veci boli na PRE povedané, a zápisnice zasielal akcionárovi v danej podobe.

**Bod č. 11 Termín ďalšieho stretnutia predstavenstva**

Ďalšie stretnutie predstavenstva sa stanoví mimo zasadnutia predstavenstva.

***Ing. František Fabián, MBA***

***predseda predstavenstva***

***Ing. Monika Ďurajková***

***členka predstavenstva***

***Ing. Petra Kurhajcová***

***členka predstavenstva***

***Silvia Pilková***

***členka predstavenstva***

V Bratislave, 03.06.2020

Zapísal: František Fabián